2. ըստ ժամանակագրական չափանիշի Եվրասիայի պետությունները կարելի է պայմանականորեն դասակարգել երեք մեծ խմբի` Արխայիկ, Անտիկ և Ուշ Միջնադարյան: Սույն դասակարգումը կարևորվում է նրանով, որ ամեն մի հաջորդ խմբի պետությունը իր ռազմական հզորությամբ, այդ թվում նաև բանակային ուժերի թվով, գերազանցել է նախորդ, իր “քաշային կարգի” պետությանը: Այսպես, եթե Արխայիկ պետությունների շարքում մի քանի տասնյակ հազար ռազմիկներ ունեցող Ասորեստանի կամ Խեթական թագավորությունները համարվում էին հզոր, ապա Անտիկ տիպի պետությունների համեմատությամբ, որոնք կարող էին մարտադաշտ հանել հարյուր հազարից էականորեն ավել թվաքանակով ռազմիկներ, նրանք ամենևին էլ հզոր չէին: Ուշ Միջնադարյան պետությունները ևս որպես կանոն իրենց հերթին գերազանցում էին Անտիկ պետություններին: Արխայիկ պետություններ կարող են համարվել մինչև Աքեմենյանների կայսրությունը գոյություն ունեցած բոլոր պետությունները: Անտիկ պետությունների դարաշրջանը վերջացավ Սասանյանների թագավորության անկումով, իսկ Ուշ Միջնադարյան պետությունները, աստիճանաբար տրանսֆորմացվելով Կապիտալիստական տիպի պետությունների, իրենց գոյությունը շարունակեցին մինչև XIX դարի վերջը: Սույն հոդվածի շրջանակներում մենք հիմնականում կքննարկենք առաջին երեք տիպի պետությունները` Կապիտալիստական տիպի պետությունների քննարկումը հետաձգելով ավելի հարմար մի ժամանակի: